[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 31.05.2005

COM(2005) 223 τελικό

ΕΚΘΕΣΗ ΤΗΣ ΕΠΙΤΡΟΠΗΣ ΣΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΣΤΟ ΣΥΜΒΟΥΛΙΟ

σχετικά με την πρόοδο των πιλοτικών μελετών που αναφέρονται στο άρθρο 4 παράγραφος 3 και στο άρθρο 5 παράγραφος 1 του κανονισμού (ΕΚ) αριθ. 2150/2002 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2002, για τις στατιστικές των αποβλήτων

Εισαγωγή

Ο κανονισμός (ΕΚ) αριθ. 2150/2002 του Ευρωπαϊκού Κοινοβουλίου και του Συμβουλίου, της 25ης Νοεμβρίου 2002, για τις στατιστικές των αποβλήτων[1] (κανονισμός για τις στατιστικές των αποβλήτων) τέθηκε σε ισχύ στις 29 Δεκεμβρίου 2002. O εν λόγω κανονισμός θεσπίζει το πλαίσιο σχετικά με την κατάρτιση κοινοτικών στατιστικών για τη δημιουργία, την ανάκτηση και τη διάθεση των αποβλήτων.

Όσον αφορά την παραγωγή και τη διαχείριση αποβλήτων από τις επιχειρήσεις και τα νοικοκυριά απαιτούνται από την Κοινότητα συστηματικές στατιστικές για την παρακολούθηση της εφαρμογής της πολιτικής για τα απόβλητα.

Ο κανονισμός εκπονήθηκε ύστερα από προσεκτική εξέταση των περιπλοκών και των δυσχερειών όσον αφορά την παραγωγή στατιστικών για τα απόβλητα. Κατά τη διαδικασία της εκπόνησης του εν λόγω κανονισμού με το Συμβούλιο και το Ευρωπαϊκό Κοινοβούλιο, συμφωνήθηκε ότι απαιτούνται πιλοτικές μελέτες για την αποσαφήνιση ορισμένων θεμελιωδών ζητημάτων σχετικά με νέους τομείς των στατιστικών για τα απόβλητα. Οι τομείς αυτοί είναι ιδίως στατιστικές για τα απόβλητα που παράγονται στους τομείς «Γεωργία, θήρα, δασοκομία και αλιεία» (άρθρο 4 παράγραφος 3) και στατιστικές σχετικά με την «Εισαγωγή και εξαγωγή αποβλήτων» (άρθρο 5 παράγραφος 1) για τις οποίες δεν συγκεντρώνονται δεδομένα δυνάμει του κανονισμού για τη μεταφορά αποβλήτων[2]

Ο κανονισμός για τις στατιστικές των αποβλήτων ορίζει στο άρθρο 8 παράγραφος 3 ότι « η Επιτροπή, εντός δύο ετών από την έναρξη της ισχύος του παρόντος κανονισμού, υποβάλλει στο Ευρωπαϊκό Κοινοβούλιο και το Συμβούλιο έκθεση σχετικά με την πρόοδο των πιλοτικών μελετών που αναφέρονται στο άρθρο 4 παράγραφος 3 και στο άρθρο 5 παράγραφος 1 .»

Η παρούσα έκθεση ικανοποιεί την εν λόγω απαίτηση.

Επιπλέον των υποχρεωτικών πιλοτικών μελετών, τα κράτη μέλη καλούνται να πραγματοποιήσουν πιλοτικές μελέτες σχετικά με τα «απορρίμματα συσκευασιών» [Παράρτημα Ι, τμήμα 2 (2)] και σχετικά με τις «προπαρασκευαστικές εργασίες» [Παράρτημα ΙΙ, τμήμα 8 (3)]. Η Επιτροπή θα χρησιμοποιήσει, εφόσον απαιτείται, τα αποτελέσματα και τα συμπεράσματα αυτών των «εθελοντικών» μελετών για να εγκρίνει περαιτέρω αναγκαία μέτρα εφαρμογής.

το προγραμμα πιλοτικων μελετων

Η Επιτροπή έχει εκπονήσει ένα πρόγραμμα πιλοτικών μελετών που πρόκειται να εκτελεστεί στα κράτη μέλη και τις υποψήφιες χώρες. Παρέχεται οικονομική υποστήριξη προκειμένου να βοηθηθούν οι χώρες όσον αφορά τη διενέργεια των μελετών. Παρά τις δυσκολίες και τις καθυστερήσεις όσον αφορά τη δημιουργία του προγράμματος, η Επιτροπή πιστεύει ότι έχει γίνει μια καλή αρχή και αναμένονται θετικά μακροχρόνια αποτελέσματα για κάθε κράτος μέλος καθώς και για την Επιτροπή.

Το πλαίσιο των πιλοτικών μελετών

Στατιστικές σχετικά με την εισαγωγή και την εξαγωγή αποβλήτων

Το άρθρο 5 του κανονισμού για τις στατιστικές των αποβλήτων ορίζει ότι η «… Επιτροπή καταρτίζει πρόγραμμα πιλοτικών μελετών για την εισαγωγή και την εξαγωγή αποβλήτων το οποίο θα εκτελεστεί από τα κράτη μέλη… ». Με βάση τα συμπεράσματα των πιλοτικών μελετών, η Επιτροπή καλείται να ενημερώσει το Ευρωπαϊκό Κοινοβούλιο και το Συμβούλιο για τις δυνατότητες κατάρτισης στατιστικών στοιχείων όσον αφορά τις δραστηριότητες και τα χαρακτηριστικά που καλύπτονται από τις πιλοτικές μελέτες για την εισαγωγή και την εξαγωγή αποβλήτων.

Ένα από τα κύρια ζητήματα που πρέπει να αντιμετωπίσουν οι πιλοτικές μελέτες για την εισαγωγή και την εξαγωγή αποβλήτων είναι το επίπεδο λεπτομέρειας που θα εμφανίζεται στις στατιστικές. Αυτό συνδέεται με το δεύτερο ζήτημα σχετικά με τον τρόπο με τον οποίο η υποχρέωση υποβολής έκθεσης του κανονισμού για τη μεταφορά αποβλήτων πρέπει να ενσωματωθεί στον κανονισμό για τις στατιστικές των αποβλήτων. Με άλλα λόγια, μπορούν τα δεδομένα για την εισαγωγή και την εξαγωγή (επικίνδυνων) αποβλήτων που αναφέρονται βάσει του κανονισμού για τη μεταφορά αποβλήτων να χρησιμοποιούνται ως υλικό για τις στατιστικές;

Τέθηκε και ένα τρίτο ζήτημα σχετικά με τον τρόπο συγκέντρωσης δεδομένων όσον αφορά την εισαγωγή και την εξαγωγή μη επικίνδυνων αποβλήτων. Παρ’όλο που αυτά τα αποκαλούμενα απόβλητα του «πράσινου» καταλόγου ενσωματώνονται στον κανονισμό για τη μεταφορά αποβλήτων, δεν εμπίπτουν στην υποχρέωση έκθεσης.

Προκειμένου να διαρθρωθεί το έργο που στοχεύει στη διατύπωση πρακτικών συστάσεων για την εναρμονισμένη μεθοδολογία, η συγγραφή υποχρεώσεων διαμορφώνεται ως εξής:

- Γενικές πληροφορίες σχετικά με τις ανάγκες (περιβαλλοντικής) πολιτικής.

Αυτό αφορά ανάγκες στατιστικών δεδομένων σχετικά με εισαγόμενα και εξαγόμενα απόβλητα σε επίπεδο ΕΕ και σε εθνικό επίπεδο.

- Ειδικές πληροφορίες σχετικά με τη συλλογή αποβλήτων και δεδομένων.

Αυτό αφορά τις υφιστάμενες πηγές δεδομένων, τις ροές αποβλήτων που δεν καλύπτονται από τον κανονισμό για τη μεταφορά αποβλήτων καθώς και ό,τι θα έπρεπε να βρίσκεται στο πεδίο εφαρμογής του κανονισμού για τις στατιστικές των αποβλήτων, τη συγκέντρωση των υποχρεώσεων έκθεσης, τη χαρτογράφηση των πιθανών πηγών δεδομένων – ιδίως για τα απόβλητα του «πράσινου» καταλόγου και τη συμπερίληψη των απορριμμάτων συσκευασίας.

- Συμπεράσματα και συστάσεις.

Αυτό αφορά την πρόταση για μια μέθοδο συγκέντρωσης δεδομένων που να είναι ρεαλιστική και διαχειρίσιμη και (πιθανώς) ειδική για κάθε χώρα, αλλά και να εξασφαλίζει ορισμένα πρότυπα ποιότητας για τα τελικά δεδομένα, ενώ θα είναι εναρμονισμένη για χρήση σε όλες τις χώρες.

Στα τιστικές σχετικά με τα απόβλητα από τους τομείς της γεωργίας, της θήρας, της δασοκομίας και της αλιείας

Στις περισσότερες χώρες δεν υπήρχε καμία μεθοδολογία για στατιστικές σχετικά με τα απόβλητα που προέρχονται από τους οικονομικούς τομείς της γεωργίας, της θήρας, της δασοκομίας (NACE Α) και της αλιείας (NACE Β). Το άρθρο 4 παράγραφος 3 του κανονισμού για τις στατιστικές των αποβλήτων προβλέπει ένα πρόγραμμα για πιλοτικές μελέτες σχετικά με τα απόβλητα από αυτές τις οικονομικές δραστηριότητες που στοχεύει στην ανάπτυξη μιας μεθοδολογίας για τη συγκέντρωση δεδομένων σε τακτά διαστήματα.

Οι δυσκολίες στον τομέα αυτό είναι αποτέλεσμα του γεγονότος ότι δεν είναι σαφές ποια από τα πολλά υπολείμματα που προκύπτουν εμπίπτουν στις υποχρεώσεις αναφοράς και ποια όχι. Θα πρέπει να ληφθούν σαφείς αποφάσεις και να γίνουν σαφείς συμφωνίες σχετικά με την ταυτοποίηση αυτών των αποβλήτων κατά τη διάρκεια του σταδίου εφαρμογής.

Περαιτέρω, ο στατιστικός πληθυσμός εντός αυτών των οικονομικών δραστηριοτήτων είναι μεγάλος και αποτελείται από πολλούς μικρούς γεωργούς ή εταιρείες που συχνά δεν διαθέτουν κατάλληλη γνώση του ζητήματος των αποβλήτων και δεν τηρούν πλήρη αρχεία. Τα συστήματα συγκέντρωσης δεδομένων πρέπει να αναπτυχθούν και να οργανωθούν άρτια.

Προκειμένου να διαρθρωθεί το έργο που στοχεύει στη διατύπωση πρακτικών συστάσεων για την εναρμονισμένη μεθοδολογία, η συγγραφή υποχρεώσεων διαμορφώνεται ως εξής:

- Γενικές πληροφορίες σχετικά με τις ανάγκες (περιβαλλοντικής) πολιτικής.

Το έργο αυτό αφορά τις στατιστικές ανάγκες στον εν λόγω τομέα.

- Ειδικές πληροφορίες σχετικά με τη συλλογή αποβλήτων και δεδομένων.

Περιγραφή των πρακτικών διαχείρισης αποβλήτων στους εν λόγω τομείς, προτάσεις για τη συμπερίληψη κατηγοριών αποβλήτων σε αυτές τις οικονομικές δραστηριότητες καθώς και προτάσεις για την ταξινόμηση αυτών των κατηγοριών σύμφωνα με τη σχετική ονοματολογία αποβλήτων. Περαιτέρω, οι υφιστάμενες πηγές δεδομένων πρέπει να χαρτογραφηθούν, ενώ πρέπει να αναπτυχθούν μεθοδολογίες εκτίμησης και προτυποποίησης για τους τομείς. Τέλος, πρέπει να εξεταστούν οι συνέπειες των ελάχιστων κατωφλίων για την υποβολή έκθεσης (άρθρο 3 παράγραφος 2).

- Συμπεράσματα και συστάσεις.

Ως προς τα δεδομένα για την εισαγωγή και την εξαγωγή αποβλήτων, το έργο αυτό αφορά πρόταση για μια μέθοδο συγκέντρωσης δεδομένων που να είναι ρεαλιστική και διαχειρίσιμη και (πιθανώς) ειδική για κάθε χώρα, αλλά να εξασφαλίζει ορισμένα πρότυπα ποιότητας για τα τελικά δεδομένα, ενώ θα είναι εναρμονισμένη για χρήση σε όλες τις χώρες.

Αποτελέσματα και εμπειρίες έως σήμερα

Το Μάιο του 2003 με επίσημη επιστολή απεστάλη κλειστή πρόκληση υποβολής προτάσεων με αποδέκτες το Ευρωπαϊκό Στατιστικό Σύστημα (EΣΣ) και τις εθνικές στατιστικές υπηρεσίες των χωρών προσχώρησης και του Ευρωπαϊκού Οικονομικού Χώρου (ΕΟΧ). Λόγω της ιδιαίτερης κατάστασης (καθυστέρηση έγκρισης της απόφασης χρηματοδότησης για τη Eurostat το 2003), οι πρώτες συμφωνίες επιχορήγησης για πιλοτικές μελέτες κατέστη δυνατό να συναφθούν μόλις το Δεκέμβριο του 2003. Μια δεύτερη κλειστή πρόκληση υποβολής προτάσεων απεστάλη τον Οκτώβριο του 2003· οι συμφωνίες επιχορήγησης συνήφθησαν το Μάρτιο του 2004. Κατά το χρόνο εκπόνησης της παρούσας έκθεσης το Νοέμβριο του 2004 οι περισσότερες πιλοτικές μελέτες εξακολουθούν να βρίσκονται στο στάδιο της εφαρμογής.

Στατιστικές σχετικά με την εισαγωγή και την εξαγωγή αποβλήτων

Δύο μελέτες που αφορούν την εισαγωγή και την εξαγωγή αποβλήτων έχουν περατωθεί· τον Απρίλιο του 2005 θα ολοκληρωθούν όλες οι τρέχουσες μελέτες. Ο πίνακας 1 παρακάτω παρέχει μια επισκόπηση των πιλοτικών μελετών για την εισαγωγή και την εξαγωγή αποβλήτων. Συνολικά, 10 χώρες συμμετείχαν στο πρόγραμμα, από τις οποίες οι 3 προέρχονται από τα «νέα» κράτη μέλη και τις χώρες προσχώρησης. Τα περισσότερα ιδρύματα που συμμετέχουν στις πιλοτικές μελέτες είναι οι Εθνικές Στατιστικές Υπηρεσίες (ΕΣΥ), ενώ συμμετέχουν επίσης και περιβαλλοντικά ιδρύματα (Υπουργεία Περιβάλλοντος ή Εθνικοί Οργανισμοί Περιβάλλοντος).

Πίνακας 1: Πιλοτικές μελέτες για τις στατιστικές σχετικά με την εισαγωγή και την εξαγωγή αποβλήτων

Χώρα | Συμμετοχή της Ε.Ε.(σε €) | Συγχρηματοδότηση δικαιούχων (%) | Διάρκεια (μήνες) | Αρχή | Τέλος |

1 | Γαλλία | 29.400 | 0% | 15 | Δεκ.-03 | Μαρ.-05 |

2 | Πορτογαλία | 27.714 | 20% | 12 | Νοε.-03 | Νοε.-04 |

3 | Φινλανδία | 40.000 | 0% | 12 | Δεκ.-03 | Δεκ.-04 |

4 | Γερμανία | 39.889 | 18% | 4 | Δεκ.-03 | Απρ.-04 |

5 | Ιταλία | 40.000 | 19% | 8 | Μαρ.-04 | Ιαν.-05 |

6 | Σουηδία | 39.698 | 0% | 5 | Μαρ.-04 | Ιουλ.-04 |

7 | Σλοβακική Δημοκρατία | 25.000 | 0% | 11 | Μαρ.-04 | Φεβ.-05 |

8 | Ρουμανία | 24.800 | 0% | 12 | Μαρ.-04 | Μαρ.-05 |

9 | Λουξεμβούργο | 35.550 | 0% | 12 | Απρ.-04 | Απρ.-05 |

10 | Μάλτα | 24.909 | 0% | 12 | Μαρ.-04 | Μαρ.-05 |

Τα αποτελέσματα που παρουσιάζονται εδώ είναι προκαταρκτικά, καθώς οι περισσότερες μελέτες εξακολουθούν να βρίσκονται στο στάδιο της εκτέλεσης. Οι δύο μελέτες που ήδη οριστικοποιήθηκαν εξετάζουν τις στατιστικές εξωτερικού εμπορίου ως την πιο κατάλληλη πηγή δεδομένων για την παραγωγή στατιστικών σχετικά με την εξαγωγή και την εισαγωγή αποβλήτων, ιδίως για τα ακόλουθα είδη αποβλήτων: απορρίμματα μετάλλων, απορρίμματα πλαστικών ουσιών, απορρίμματα χαρτιού και χαρτονιού, απορρίμματα γυαλιού, απορρίμματα υφαντουργίας και υπολείμματα καύσεων.

Το γενικό πλεονέκτημα της χρησιμοποίησης διαθέσιμων στατιστικών βάσει κοινών παραμέτρων και μιας εναρμονισμένης ονοματολογίας που να χρησιμοποιείται από όλα τα κράτη μέλη διακυβεύεται, ωστόσο, από το γεγονός ότι εφαρμόζονται διαφορετικά κατώφλια, εκφρασμένα σε νομισματική αξία, από τα κράτη μέλη για να μειώσουν τη διοικητική επιβάρυνση στις επιχειρήσεις. Αυτό σημαίνει ότι τα δεδομένα δεν είναι απολύτως συγκρίσιμα και ενδέχεται να οδηγήσουν στη μειωμένη εκτίμηση της ποσότητας των αποβλήτων που αποτελούν αντικείμενο εμπορίας. Δυστυχώς, οι αντίστοιχες ονοματολογίες για τις στατιστικές εξωτερικού εμπορίου (Συνδυασμένη ονοματολογία – ΣΟ) και αποβλήτων [Ευρωπαϊκή ταξινόμηση αποβλήτων για τις στατιστικές – (European Waste Classification for Statistics – EWC-Stat)] δεν είναι συγκρίσιμες για όλες τις ροές αποβλήτων. Παραδείγματος χάρη, ορισμένοι κωδικοί ΣΟ περιλαμβάνουν απόβλητα και προϊόντα στον ίδιο κωδικό, ενώ ορισμένοι κωδικοί περιέχουν απόβλητα που καλύπτονται εν μέρει ή εν όλω από την απαίτηση υποβολής έκθεσης του κανονισμού για τις μεταφορές αποβλήτων. Περαιτέρω, οι στατιστικές εξωτερικού εμπορίου δεν παρέχουν άμεση ενημέρωση σχετικά με τη βιομηχανία δημιουργίας αποβλήτων ούτε για την επεξεργασία στην οποία υποβάλλονται τα απόβλητα στη χώρα που τα εισάγει.

Επί του παρόντος καμία άλλη καθορισμένη πηγή δεν μπορεί να συμπληρώσει τα δεδομένα που συγκεντρώνονται δυνάμει του κανονισμού για τις μεταφορές αποβλήτων όσον αφορά ροές αποβλήτων άλλες από αυτές που αναφέρονται.

Στατιστικές σχετικά με τα απόβλητα από τους τομείς της γεωργίας, της θήρας, της δασοκομίας και της αλιείας

Καθώς οι στατιστικές σχετικά με τα απόβλητα από τις εν λόγω οικονομικές δραστηριότητες δεν καταρτίζονται τακτικά στα περισσότερα κράτη μέλη, ειδική έμφαση έχει αποδοθεί στις πιλοτικές μελέτες σχετικά με το εν λόγω θέμα. Ο πίνακας 2 παρακάτω παρέχει μιαν επισκόπηση αυτών των πιλοτικών μελετών.

Στα τέλη του 2003 και στις αρχές του 2004, 15 σχέδια άρχισαν να διερευνούν τις πρακτικές διαχείρισης αποβλήτων και τις αντίστοιχες δυνατότητες συλλογής δεδομένων. Η πλειονότητα των συμμετεχουσών χωρών ανήκει στα «παλιά» κράτη μέλη, 5 μελέτες εκτελούνται από «νέα» κράτη μέλη και μόνο μία μελέτη διεξάγεται από την Εθνική Στατιστική Υπηρεσία μιας χώρας που ανήκει στον Ευρωπαϊκό Οικονομικό Χώρο. Έως τις αρχές του Νοεμβρίου του 2004 είχαν ολοκληρωθεί 4 μελέτες, ενώ οι περισσότερες απομένουσες μελέτες θα τελειώσουν στις αρχές του 2005. Τα ιδρύματα που συμμετέχουν στις πιλοτικές μελέτες είναι Εθνικές Στατιστικές Υπηρεσίες και περιβαλλοντικοί οργανισμοί (Υπουργείο Περιβάλλοντος ή Οργανισμός Περιβάλλοντος).

Πίνακας 2: Πιλοτικές μελέτες για στατιστικές σχετικά με τα απόβλητα στους τομείς της γεωργίας, της θήρας, της δασοκομίας και της αλιείας

Χώρα | Συμμετοχή της Ε.Ε. (σε €) | Συγχρηματοδότηση δικαιούχων (%) | Διάρκεια (μήνες) | Αρχή | Τέλος |

1 | Βέλγιο | 33.667 | 0% | 20 | Οκτ.-03 | Ιουν.-05 |

2 | Σουηδία | 44.560 | 10% | 4 | Νοε.-03 | Μαΐ.-04 |

3 | Γαλλία | 48.000 | 65% | 15 | Δεκ.-03 | Μαρ.-05 |

4 | Φινλανδία | 20.000 | 0% | 16 | Δεκ.-03 | Απρ.-05 |

5 | Ιταλία | 30.481 | 0% | 8 | Δεκ.-03 | Αύγ.-04 |

6 | Κάτω Χώρες | 39.484 | 0% | 9 | Δεκ.-03 | Σεπ.-04 |

7 | Aυστρία | 47.293 | 18% | 12 | Δεκ.-03 | Δεκ.-04 |

8 | Γερμανία | 40.000 | 0% | 8 | Δεκ.-03 | Αύγ.-04 |

9 | Νορβηγία | 34.115 | 15% | 9 | Απρ.-04 | Δεκ.-04 |

10 | Εσθονία | 28.000 | 0% | 12 | Μαρ.-04 | Φεβ.-05 |

11 | Σλοβενία | 29.900 | 0% | 8 | Μαρ.-04 | Νοε.-04 |

12 | Σλοβακική Δημοκρατία | 25.000 | 0% | 11 | Μαρ.-04 | Φεβ.-05 |

13 | Λιθουανία | 25.694 | 0% | 12 | Μαρ.-04 | Μαρ.-05 |

14 | Λεττονία | 23.058 | 0% | 12 | Μαρ.-04 | Μαΐ.-05 |

15 | Ιταλία | 20.000 | 0% | 8 | Μαρ.-04 | Νοε.-04 |

Οι στατιστικές σχετικά με τα απόβλητα από τη γεωργία αποδείχθηκε ότι είναι πολύ σύνθετες και συνεπώς πρέπει να δοθεί σε αυτές η μεγαλύτερη προσοχή. Η ορολογία και οι ορισμοί έχουν καίρια σημασία όταν συγκρίνονται δεδομένα διαχρονικά και μεταξύ χωρών. Περαιτέρω, σύμφωνα με το τμήμα 1 (2) του παραρτήματος ΙΙ του κανονισμού για τις στατιστικές των αποβλήτων, τα απόβλητα που ανακυκλώνονται στον τόπο παραγωγής δεν καλύπτονται από τις στατιστικές για την επεξεργασία των αποβλήτων. Επιπλέον, ο γεωργικός τομέας είναι επίσης αποδέκτης αποβλήτων από άλλους τομείς. Η ιλύς από τους δημοτικούς υπονόμους, τα φυτικά υπολείμματα και τα υπολείμματα από την αναερόβια ζύμωση των βιοαποικοδομησίμων αποβλήτων χρησιμοποιούνται ως λίπασμα και βελτιωτικά του εδάφους. Τα απόβλητα από τη βιομηχανία των τροφίμων μπορούν να χρησιμοποιηθούν για επεξεργασία εδάφους.

Στον τομέα της γεωργίας είναι συνεπώς αναγκαίο να αποσαφηνιστεί λεπτομερώς το ποια υλικά ή ουσίες εμπίπτουν στις υποχρεώσεις υποβολής έκθεσης για τις στατιστικές των αποβλήτων, ποιες είναι οι περιπτώσεις όπου ανακυκλώνονται απόβλητα στον τόπο παραγωγής και ο τρόπος υποβολής έκθεσης για τα απόβλητα που παράγονται από άλλους οικονομικούς τομείς αλλά υφίστανται επεξεργασία στο πλαίσιο του γεωργικού τομέα.

Όσον αφορά τη συλλογή δεδομένων, λόγω της μεγάλης ποικιλίας των ειδών αποβλήτων που παράγονται σε αυτές τις οικονομικές δραστηριότητες, ο συνδυασμός διαφόρων μεθόδων θα ήταν ο πιο κατάλληλος. Η χρήση διαφορετικών μητρώων ή διοικητικών συστημάτων για την καταχώριση αποβλήτων φαίνεται να είναι η πιο ευνοϊκή προσέγγιση. Οι συντελεστές αποβλήτων που συνδέονται με τα διαθέσιμα δεδομένα της δραστηριότητας είναι επίσης εφικτοί, αλλά απαιτούν λεπτομερείς μελέτες για τη δημιουργία αξιόπιστων συντελεστών αποβλήτων. Οι διαθέσιμες στατιστικές μέσω των τακτικών ερευνών στις εκμεταλλεύσεις θα ληφθούν υπόψη ως πηγή δεδομένων για την ανάπτυξη μοντέλων εκτίμησης.

Εξακολουθούν να υπάρχουν ορισμένα ανοικτά θέματα για τα οποία αναμένεται αποσαφήνιση μέσω των πιλοτικών μελετών που απομένουν.

οικονομικεσ πτυχεσ

Το άρθρο 4 παράγραφος 3 και το άρθρο 5 παράγραφος 3 του κανονισμού για τις στατιστικές των αποβλήτων ορίζουν ότι: «… Η Επιτροπή χρηματοδοτεί έως και το 100 % των δαπανών για τη διεξαγωγή των πιλοτικών μελετών…». Για το τρέχον πρόγραμμα πιλοτικών μελετών διατίθεται ένας συνολικός προϋπολογισμός ύψους 816.212 €, από τα οποία τα 326.960 € προορίζονται για πιλοτικές μελέτες σχετικά με την εξαγωγή και την εισαγωγή αποβλήτων και τα 489.252 € για πιλοτικές μελέτες σχετικά με τις στατιστικές των αποβλήτων που αφορούν τη γεωργία, τη θήρα, τη δασοκομία και την αλιεία.

Παρ’όλο που ο κανονισμός προβλέπει χρηματοδοτική υποστήριξη έως και του 100% των δαπανών για τη διεξαγωγή των πιλοτικών μελετών, οι 7 από τις 25 μελέτες συγχρηματοδοτούνται από τους δικαιούχους. Για την επόμενη πρόσκληση υποβολής προσφορών, σύμφωνα με τον κανονισμό για τη χορήγηση κοινοτικής χρηματοδοτικής συνδρομής[3] θα απαιτείται συγχρηματοδότηση τουλάχιστον 10% από τους δικαιούχους.

Συμπεράσματα

Τα πρώτα αποτελέσματα από τις πιλοτικές μελέτες για τις στατιστικές σχετικά με την εισαγωγή και την εξαγωγή αποβλήτων δείχνουν ότι, παρ’όλο που οι στατιστικές για το εξωτερικό εμπόριο έχει διαπιστωθεί ότι αποτελούν τη βέλτιστη πηγή, δεν παρέχουν ένα πλήρες σύνολο δεδομένων που να μπορεί να χρησιμοποιηθεί για να συμπληρώσει τα δεδομένα που καλύπτονται από τον κανονισμό για τη μεταφορά των αποβλήτων. Για ορισμένες κατηγορίες αποβλήτων για τις οποίες πρέπει να καταρτιστούν στατιστικές δεν έχει βρεθεί ακόμη μια συγκεκριμένη λύση και συνεπώς είναι αναγκαίες περαιτέρω μελέτες.

Όσον αφορά τις στατιστικές για τα απόβλητα από τους τομείς της γεωργίας, της θήρας, της δασοκομίας και της αλιείας πρέπει να εξεταστεί μια μεγάλη ποικιλία ροών αποβλήτων και το πιο ζωτικό ζήτημα είναι σε ποιο βαθμό τα βιοοργανικά απόβλητα θα καλύπτονται από τις στατιστικές για τα απόβλητα. Μια άλλη βασική πτυχή είναι η επεξεργασία των αποβλήτων εντός του γεωργικού τομέα καθώς και η έκταση στην οποία αυτό περιλαμβάνεται στις στατιστικές για τα απόβλητα.

Και για τους δύο τομείς των πιλοτικών μελετών θα ξεκινήσει μια άλλη διαδικασία πρόσκλησης υποβολής προτάσεων το 2005. Η συγγραφή υποχρεώσεων θα αναπροσαρμόζεται λαμβάνοντας υπόψη την εμπειρία που αποκτήθηκε έως σήμερα.

Έως τα τέλη του 2005 η Επιτροπή θα ενημερώνει το Ευρωπαϊκό Κοινοβούλιο και το Συμβούλιο σχετικά με τις δυνατότητες κατάρτισης στατιστικών για τις δραστηριότητες και τα χαρακτηριστικά που καλύπτονται από τις πιλοτικές μελέτες για την εισαγωγή και την εξαγωγή αποβλήτων όπως απαιτείται στο άρθρο 5 παράγραφος 4 του κανονισμού για τις στατιστικές των αποβλήτων. Ταυτόχρονα, θα δοθεί ενημέρωση όσον αφορά τις δραστηριότητες και τα αποτελέσματα που συνδέονται με απόβλητα από τους τομείς της γεωργίας, της θήρας, της δασοκομίας και της αλιείας σχετικά με τα απορρίμματα συσκευασίας και με τις προπαρασκευαστικές εργασίες επεξεργασίας.

[1] ΕΕ L 332 της 9.12.2002, σ. 1. Κανονισμός όπως τροποποιήθηκε την τελευταία φορά από τον κανονισμό (ΕΚ) αριθ. 574/2004 (ΕΕ L 90 της 27.3.2004, σ. 15).

[2] Κανονισμός (ΕΚ) αριθ. 259/93 του Συμβουλίου, της 1ης Φεβρουαρίου 1993, σχετικά με την παρακολούθηση και τον έλεγχο των μεταφορών αποβλήτων στο εσωτερικό της Κοινότητας καθώς και κατά την είσοδο και την έξοδό τους (ΕΕ L 30 της 6.2.1993, σ. 1)· Κανονισμός όπως τροποποιήθηκε την τελευταία φορά από τον κανονισμό (ΕΚ) αριθ. 2557/2001 της Επιτροπής (ΕΕ αριθ. L 349, 31.12.2001, σ. 1).

[3] Κανονισμός (ΕΚ, Ευρατόμ) αριθ. 1605/2002 του Συμβουλίου, της 25ης Ιουνίου 2002, για τη θέσπιση του δημοσιονομικού κανονισμού που εφαρμόζεται στο γενικό προϋπολογισμό των Ευρωπαϊκών Κοινοτήτων (ΕΕ αριθ. L 248 της 16.09.2002, σ. 1).